Óskar Þór Axelsson , sem er meðal annars þekktur fyrir kvikmyndirnar Svartur á leik og Ég man þig sem var einn af vorsmellunum í íslenskum bíóhúsum árið 2017 , mun leikstýra hluta af þriðju þáttaseríu Riviera . Þættirnir eru framleiddir fyrir bresku sjónvarpsstöðina Sky og hafa notið vinsælda um allan heim . „ Þetta er hrikalega spennandi . Stærsta verkefni sem ég hef komið nálægt , “ segir Óskar Þór , sem er um þessar mundir á fullu að búa sig undir tökur á þáttum í þriðju seríu af spennumyndaflokknum Riviera . Eins og kunnugt er hafa fyrri seríurnar tvær notið mikilla vinsælda en þær fjalla um listaverkafræðinginn Georginu sem missir eiginmann sinn , milljarðamæringinn Constantine Clios , þegar snekkja hans springur í loft upp . Þegar Georgina fer að grennslast nánar fyrir um orsök slyssins flækist hún í heim lyga og glæpa . Þegar fréttist að til stæði að gera þriðju seríuna var fyrst óljóst hvort hún myndi áfram einblína á ævintýri Georginu , en Óskar fullyrðir að svo sé og bætir við að í þetta sinn verði lögð enn meiri áhersla á spennu en áður . Óskar Þór Axelsson undirbýr nú tökur á þáttum í þriðju seríunni af Riviera . Óskar er sem kunnugt er enginn nýgræðingur þegar kemur að kvikmynda - og þáttagerð . Hann leikstýrði síðast þáttunum um Stellu Blómkvist , þáttum í Ófærð 2 og svo fjórum fyrstu þáttunum í bresku seríunni Sanctuary , sem var framleidd af Yellow Bird , sama framleiðanda og gerði Stieg Larsson-þríleikinn og Wallander-þættina . „ Framleiðendurnir eru að fara örlítið nýja leið í þessari seríu til að viðhalda ferskleikanum án þess að hverfa frá upphaflegu hugmyndinni , til dæmis taka inn nýja karaktera og víkka sögusviðið út til Buenos Aires . Já , og færa söguna meira í átt að þriller . Það má segja að þar komi ég til sögunnar . Þeir voru nefnilega á höttunum eftir leikstjóra með reynslu af gerð spennutrylla og umboðsskrifstofan mín í Bretlandi , Independent Talent , mælti með mér með hliðsjón af þeim verkefnum sem ég hef verið að fást við , eins og Ófærð og Svartur á leik . Í framhaldinu hittumst við aðalframleiðandinn til að kanna hvernig okkur litist á það sem hinn hafði fram að færa og okkur leist bara svo vel hvor á annan að ég ákvað að slá til . “ Mikil pressa að láta allt ganga upp Óskar kemur til með að leikstýra þremur þáttunum í seríunni og undanfarna tæpa tvo mánuði hefur hann verið í Buenos Aires í Argentínu að undirbúa tökur , enda segir hann mikilvægt að vera mjög vel undirbúinn þegar um jafnumfangsmikið verkefni er að ræða og þetta . „ Þetta eru síðustu þrír þættirnir í seríunni , sem eru í heildina eins og löng kvikmynd og ansi mikið af flóknum senum sem þarf að taka , aksjón atriði á stærri skala en ég hef gert áður þannig að maður þarf að undirbúa þetta vel . Þessi erlendu verkefni eru oft stærri í sniðum en þau sem maður er að fást við heima og verkefnið núna er risastórt . Ég hef ekki einu sinni tölu á öllum sem eru í tökuliðinu , það eru svo margir sem koma að þessu og þar af leiðandi eru háar fjárupphæðir í spilinu . Mikil pressa að láta allt ganga upp , “ útskýrir hann og bætir við að það hjálpi til að hann hafi áður komið til Bueons Aires og sé því aðeins kunnugur staðháttum . Ný útgáfa af Ég man þig En hvað réði því að hann tók verkefnið að sér ? „ Ja , meðal annars kunni ég vel að meta það þegar fram-leiðandinn sagðist eingöngu vinna með „ no bullshit “ fólki . Það skiptir nefnilega máli , sérstaklega þegar maður tekur að sér svona stór verkefni , að starfa með fólki sem vinnur vinnuna sína vandkvæðalaust . Svo er mikill metnaður í gangi að baki gerð þessara þátta ; það er ekkert til sparað , hvorki þegar kemur að tæknibrellum , búningum , tökustöðum né öðru . Sem dæmi eru þættirnir skotnir þar sem þeir eiga að gerast , það er ekkert verið að blöffa . Ég fíla líka metnaðinn í handritaskrifunum , það er farið með þriðju seríuna meira í átt að einhverju eins og James Bond og það rímar vel við mitt áhugasvið . Ég fæ til dæmis mikið af handritum með yfirnáttúrulegu ívafi inn á mitt borð í gegnum umboðsskrifstofur mína , bæði úti í Bretlandi og svo WME í Los Angeles en spenna og glæpir höfða einfaldlega meira til mín. ” „ Það er ekkert til sparað , hvorki þegar kemur að tæknibrellum , búningum , tökustöðum né öðru . “ Ertu að segja að þú hafir fengið nóg af hryllingsmyndum eftir að hafa gert Ég man þig , skýtur blaðamaður inn í og brosir ? „ Nei alls ekki , “ flýtir hann sér að svara . „ Mér fannst mjög gaman að gera þá mynd og það sem heillaði mig við hana er að hún er samblanda af tveimur ólíkum formum , hrollvekju og glæpasögu . Og fyrst við erum að tala um hana þá get ég ljóstrað því upp að ný útgáfa af Ég man þig verður frumsýnd í tveimur hlutum á RÚV um páskana . Ég viðurkenni nú að í fyrstu var ég reyndar ekkert yfir mig spenntur að fara að krukka í gamalli mynd eftir mig þegar sú hugmynd kom upp að gera lengri útgáfu af henni , sá ekki alveg tilganginn með því . En ég lét tilleiðast og nú er ég hæstánægður með lokaútkomuna . Er jafnvel ekki frá því að hún sé betri en sú upprunalega , að saga bókarinnar komist betur til skila , ef eitthvað er . “ Julia Stiles mjög geðþekk En er ekki mikill munur á því að gera bíómynd þar sem maður tekur þátt í sköpunarferlinu frá upphafi eða koma í miðjum klíðum inn í þætti sem aðrir hafa meira og minna mótað ? Upplifirðu það ekki sem skerðingu á listrænu frelsi ? „ Vissulega er þetta aðeins öðruvísi , maður þarf að vinna innan í ákveðnu boxi en það þarf ekkert að vera síður skapandi eða skemmtilegt . Auðvitað er svolítið krefjandi að koma inn í þetta svona seinna í ferlinu , ég játa það , en ég er búinn að eiga í góðu samtali við hina leikstjórana , þá sem hafa verið með frá upphafi og við leikarana í gegnum Skype , þar á meðal aðalleikkonuna Juliu Stiles sem er mjög geðþekk , þannig að ég verð vel undirbúinn þegar við hittumst núna um miðjan mánuðinn og hefjum tökur . Aðkoma mín að þessu tvennu er því ólík , já , en í báðum tilvikum er heilmikil áskorun fyrir hendi . Það verður að vera og smástress , annars væri nú ekkert gaman að þessu , “ segir Óskar og hlær . Og hvað tekur svo við þegar tökum lýkur ? „ Það liggur nú ekki alveg fyrir . Við skulum bara segja að ég sé að skoða nokkur verkefni , bæði hér heima og úti . Svo kemur bara í ljós þegar líður á árið hvað verður ofan á . “ Hér má sjá stiklu úr fyrstu seríu þáttanna Riviera :